- 1 Tesaronika
- <
- 3
- >

3
1 ✡Apa 17:15Meoya nu oma den ane nu unuwa nikiyag waketu, nu nukut at Asen apa waketu, 2 ✡Apa 16:1-3Timoti barautu aine. Me nu tatan, sira God nauwawa aiviwa. Me Keriso gae oraiwa kep teg wateteyamivi. Me anotumat yeuma oya yusiwa yempe, sira ye ano yutuiwa yempe. 3 ✡2Ti 3:12Kuiyawa me danadawai kumiwa mame danave bira da danawa den ipunapun atan oya. Ye yembo yaug anoyana nu danadawai mame autan oya gae namiven wait nunan wane. 4 Nu ye guniyap waketu kumiwa apa, nu diruientuwa matai danadawai auta. Natawa di, ye anoyana gare me matadne. 5 Kuiyawa mameiba oya, nu oma den ane iyai waketu. Anotumat yeuma yaug anotan oya me barauna aine. Yenan danadawai aueni. Ye amaorot aumuman, sira nau yaigipam numawa matai wakukampe onanapetan.
Timoti Umum Meumawa Me Poru Yusiwa Wanne
6 ✡Apa 18:5Megara Timoti ye guniyap on nu gunup gare mame di uwane. Me anotumat yeuma ge baigan yeuma oya umum oraiwa aug uwane. Me did nunne ye evedni nunan oraivit anoene. Sira, nu ye yau yentan kokavit anoete mina, ye gaibu yau nuntan kokavit anoene. 7 ✡2Te 1:4Meoya tatangwanen, nu danadawai ge edawai undag auete, go ye anotumat yeuma gumbe nu watmemeyam nuniyana. 8 Ye Ayapan gumbe kinkinkin yoigimiya ipewa, gare nu natawa gaibu wakeete. 9 Nu God numa namive yenan oya degadega ete. Degadega mame undag gumbe aninin God gaun wanton? 10 Nu imunup ye ginenamuiwa yaug, anotumat yeuma oya waita yenta, aram kum yusipamit nun yenan vete.
11 ✡2Te 2:16-17Nu imunup Mamunwa God membovit ge Ayapan numa Iesu mu ebu watappeve nu yenan onanta. 12 Nu imunup baigan guniyap ete mina, Ayapan ape ye yapeyap baigan yeuma sira iyayapan undag gumbo baigan yeuma koka ape noidauwape. 13 Sira nu imunup, Ayapan numa Iesu me iyakaisi igiyawa undag gaibu uwapewa, ye nonewa ano yusiwa yempe, Mamunwa God namive ye matai pui den yuyempe, ye iyakaisi a yempe.

- 1 Tesaronika
- <
- 3
- >

✡3:1: Apa 17:15

✡3:2: Apa 16:1-3

✡3:3: 2Ti 3:12

✡3:6: Apa 18:5

✡3:7: 2Te 1:4

✡3:11: 2Te 2:16-17

© 2011 Wycliffe Bible Translators, Inc.