- Rev
- <
- 22
- >

22
Inaiinai Yoiba
1 ✡Ejk 47:1Aneya me yoi me inaiinai yoiba toyau nedne. Me geyugeyu tare aivi mina esivi. Me God ge Sip Usiwa wakeivi arawa apa ub onne. 2 ✡Gen 2:9; Ejk 47:12; Joe 3:18; Jak 14:8Me gwetoimu ebuwawa kokawa bunangave uwag onivi. Yoi visivisiwa apa inaiinai yomaeba yokeya. Mu yoma magawa 12 ineme sira dud evedni danave magawa ineme. Sira yoma kwayawa at sinsin igiyawa warinam muneme. 3 Asimeve wag umtan onan di. God ge Sip Usiwa wakeivi arawa gwetoimu danave wakene God nauwawa emewa menan nau ape. 4 ✡Mat 5:8; Rev 3:12Mu me ginangawa yaupe. Sira mu namuwo God iviwa teya. 5 ✡Dan 7:18,27; Rev 5:10; 20:6; 21:23,25Asimeve aram sira den uwape. Mu dun eyawa ge kum eyawa den anoeme. Kuiyawa Ayapan God eyawa mu mumpe. Sira mu yaibobot tunano amat aigimpe.
6 ✡Rev 1:1Aneya ne gunap wane, “Gae mame anotumat oma ane sira natawa. Ayapan me propeta guwowa God muma. Sira Ayapan me aneya meuma baraune onne. Me nauwawa eme igiyawa gumbo dividivi koni uwataneme toyau muntan ane.
Iesu Uwaivi
7 ✡Rev 1:3“Yawa. Ne koni uwataneni. Buka mame danave matai matatpe gaiyawa yumnasiviwa me waribiyape.”
8 ✡Rev 19:10Dividivi mame anonawa sira yawamnawa, ne Jon. Ne anona sira yawamnawa, ne aneya amave koninwa yug waiyatan eni. Aneya me ne dividivi mame toyau negne. 9 Megara me ne gunap wane, “Den a. Ne ge mina sira ge tatagaiwa propeta mina nau meuma eniwa. Mu buka mame gaiyawa yumnateme. Ge God waiya!”
10 Sira me ne didnedne, “Buka mame matai matatpe gaiyawa den tobora. Kuiyawa kum me koni aivi. 11 ✡Dan 12:10Kukaeba aivi abnawa me sira kukaeba aigimpe. Miyot aivi abnawa me sira miyot aigimpe. Oraiwa aivi abnawa me sira oraiwa aigimpe. Iyakaisi aivi abnawa me sira iyakaisi aigimpe.” 12 ✡Ais 40:10; Jer 17:10; Rev 2:23“Yawa. Ne koni uwataneni. Garawa neuma gunap wakene. Ne iyayapan desirom desirom mu ayawa gumbe garawa muntna. 13 ✡Ais 44:6; Rev 1:8,17; 21:6Ne Arupa ge Omega. Ne Amatonewa ge Oieba. Ne Namuirenwa ge Ivirenwa.” 14 ✡Gen 2:9; 3:22Iyayapan mu wape muma muimpewa waribiyape. Mu inaiinai yomaeba natan oya yusiwa gaibu sira oma ane ankwin gumbe gwetoimu unig ampe. 15 Kweyau igiyawa, dum eme igiyawa, uinantaraki eme igiyawa, iyayapan gureme igiyawa, god ugaugaeba waieme igiyawa sira imuwo ugauga eme igiyawa undag, mu tam daieve tepe.
16 ✡Nam 24:17; Ais 11:1,10; Rom 1:3; Rev 2:28; 5:5“Ne, Iesu, siosi oya dividivi mame yangave yaunewa yentan oya aneya neuma barauna onne. Ne Devid Taiwa ge Devid dam meuma gumbe onnewa, sira ne Wanteg Esivi Buwanaeba.”
17 ✡Ais 55:1; Rev 21:6Guwawa ge vesin memgebip mataiwa wape, “Onaga.” Sira, mame anopewa wape, “Onaga.” Bira da meyawa toyaiviwa, kweya ompe, sira inaiinai yoiba natan anoiviwa kweya ingui nape.
18 ✡Deu 4:2; 12:32Ne buka mame matai matatpe gaiyawa anopewa undag natawa dirumpna. Bira da mu gerave baraupewa, God buka mame danave tene mina me gumbe kukaeba wampe. 19 Bira da buka mame matai matatpe gaiyawa gumbe atan aupewa, God me inaiinai yomaeba danave ge gwe iyakaisi danave dividivi meumawa atan bope. Meib buka mame danave tene.
20 ✡Mat 24:30-31; 1Ko 16:22Dividivi mame taibe waiviwa me wape, “E, ne koni uwataneni.” Amen. Ayapan Iesu, garawapa onaga.
21 Ayapan Iesu ano oraiwa meuma ye undag guniyap wakeigimpe. Amen.

- Rev
- <
- 22
- >

✡22:1: Ejk 47:1

✡22:2: Gen 2:9; Ejk 47:12; Joe 3:18; Jak 14:8

✡22:4: Mat 5:8; Rev 3:12

✡22:5: Dan 7:18,27; Rev 5:10; 20:6; 21:23,25

✡22:6: Rev 1:1

✡22:7: Rev 1:3

✡22:8: Rev 19:10

✡22:11: Dan 12:10

✡22:12: Ais 40:10; Jer 17:10; Rev 2:23

✡22:13: Ais 44:6; Rev 1:8,17; 21:6

✡22:14: Gen 2:9; 3:22

✡22:16: Nam 24:17; Ais 11:1,10; Rom 1:3; Rev 2:28; 5:5

✡22:17: Ais 55:1; Rev 21:6

✡22:18: Deu 4:2; 12:32

✡22:20: Mat 24:30-31; 1Ko 16:22

© 2011 Wycliffe Bible Translators, Inc.