- Romu
- <
- 12
- >

12
Wakeiviwa Puyowawa
1 ✡Rom 6:11,13; 1Pi 2:5Meoya tatangwanen, ne ye diruieni, God anoyeniviwa oya. Ye aya ye kwapuiwa me wakeiviwa ge iyakaisiyapama ge God aupewa puyowaven ape. Meve ye kwapuiwa puyowawa God gumbe puyo waniya. Me ye guwewa waiya waiyaeba. 2 Ye piyu mame ebuwawa mina den auya. Megara God anoiviwa yaug anotan oya, dimbae me oraimina sira dimbae God aupe, dimbae oraiminavitwa yaug anotan oya, ye nonewa mataiwa tobiyaya.
3 ✡1Ko 12:11; Epe 4:7; Pir 2:3God ano oraiwa me ne nednewa gumbe, ye undag desirom desirom ne wat diruiene. Ye yembovit apanapan yeuma oya den yaug anoya, anoano yeuma gumbe wakeya. Megara ye mokona atanwa ebuwawa yaug anopono, anotumat yeuma me God yennewa gumbe. 4-5 ✡1Ko 12:12,27Kwapunwa desirom, megara danave obiren. Desirom desirom nau muma ube ube. Mame mina, nu obiren, megara Keriso gumbe nu kwapunwa desirom. Nu desirom desirom me yunat tunewa. 6 ✡1Ko 12:4-11; 1Pi 4:10-11Ano oraiwa nunnewa gumbe nu puyo ube autu. Meoya me God gaiyawa watanwa ipewa, anotumat gumbe ye waya. 7 Me nau atanwa ipewa me nau aigimiya, sira toewanewan ipewa me toewan munigimiya. 8 Wag dia yusiwa muntanwa ipewa ye wag dirumigimiya. Keb atanwa ipewa me keb aigimiya umu onan. Kokawa atanwa ipewa me yaimoyai kokawa aya. Waita muntanwa ipewa me waita munigimiya degadega gumbe.
Baigan
9 Baigan gumbe wakeyawa, uga den waigimiya. Ye kukaeba topai aigimiya, sira oraiwa autanwa me avigimiya. 10 ✡1Pi 1:22Tatangwanen baiganowa gumbe baigan garagara aya. Ayamat gumbe ayamat garagara aya. Ye desirom desirom yaug anoya iyayapan mu tam waiya munigimiya yembo den waiya yemigimiya. 11 Ye nau yaigipamit aigimiya, sira guwagwa gumbe iyam mina igigimiya, Ayapan gumbe nau meuma aigimiya. 12 ✡1Te 5:16-18Owanowan gumbe degadega aigimiya. Edawai gumbe uiwa nikiyaigimiya. Evedni nun waigimiya. 13 ✡Ibr 13:2Iyapan iyakaisi ano mumawa me divi waita muniya. Amdau igiyawa gumbo baigan muniya.
14 ✡Mat 5:44; 1Ko 4:12Iyayapan mu ye edawai yenemewa gumbo waribiya muniya. Waribiya muntanit di, megara kukaeba oya den nun waya. 15 Ye degadega aya degadega eme igiyawa gaibu. Ye iruwaya iruveme igiyawa gaibu. 16 ✡Pro 3:7Ye undag nonewa desirom ape, apanapan den aya, megara ye ankwatave igiyawa gumbo naniga aviyaya. Ye yaug anoya ye anoano igiyawa onan.
17 ✡1Te 5:15Bira da kukaeba anewa oya ye kukaeba den aya. Ye iyayapan undag gumbo oraivit aya. Dividivi undag me iyayapan anoeme oraivitwa, ye me aigimiya. 18 Oma ape ipewa, ye iyayapan undag gumbo yum tuya yenanwa oya. 19 ✡Deu 32:35; Mat 5:39Iyayapan neuma, ye yekut garawa kukaeba den aya. Megara God nanive barauya. Kuiyawa mamaib tene. “Garawa atanwa me neuma. Ne garawa atna, Ayapan meib waivi.” 20 ✡Pro 25:21-22; Mat 5:44Anavi yeuma iyagon aupewa, me nakwai waniya. Anavi yeuma meyawa toyaipewa, me yoi waniya. Mamaib aigimiyawa gumbe, ye me kuiyave kapupun igiviwa teya. 21 Kukaeba den painau tuyauyempe. Megara ye oraiwa yeuma gumbe kukaeba painau tuyauya.

- Romu
- <
- 12
- >

✡12:1: Rom 6:11,13; 1Pi 2:5

✡12:3: 1Ko 12:11; Epe 4:7; Pir 2:3

✡12:4-5: 1Ko 12:12,27

✡12:6: 1Ko 12:4-11; 1Pi 4:10-11

✡12:10: 1Pi 1:22

✡12:12: 1Te 5:16-18

✡12:13: Ibr 13:2

✡12:14: Mat 5:44; 1Ko 4:12

✡12:16: Pro 3:7

✡12:17: 1Te 5:15

✡12:19: Deu 32:35; Mat 5:39

✡12:20: Pro 25:21-22; Mat 5:44

© 2011 Wycliffe Bible Translators, Inc.