- Ruk
- <
- 21
- >

21
Kwapura Puyo Meuma
1 Iesu yangut wan yaunewa, tawara igiyawa puyo muma temporu puyo teemewa danave teeme yaune. 2 Me yaune kwapura tawara onanwa da anmaga kopa kusiwa reputa*128 reputa me 1 denari. Apan da kum desirom nau apewa 1 denari aupe. duwam teivi yaune. 3 ✡2Ko 8:12Me wane, “Ne ye natawa diruitna. Kwapura gwandakwaeba mame me puyo obiren tene, iyayapan upeba undag mina onan. 4 Iyayapan mu tawara obiren muma gerave em yoig puyo muma teya. Megara vesin mame kusi gumbe wakeg aigimtanwa meme tene.”
Kum Oieba Irakoniwa
5 Aigo meuma upeba temporu an oraimumu gumbe ge puyo gumbe beniyayawa me gaiyawa veme. Iesu wane, 6 ✡Ruk 19:44“Ye mame apa yavene. Ne diruitna kum me uwapewa an desirom da mapa dawa egave den wakepe; an undag gwiriruwag aikpe.”
7 Mu singui waya, “Toewanewan, kum divi dividivi mame pawape? Sira dividivi mame pawatan aigimpewa irakoniwa aninin?”
8 Me wane, “Yaukape. Iyayapan da den kwemiya uga yempe. Kuiyawa obiren matai ne ivunwa gumbe uwape waigimpe, ‘Ne me mame,’ sira ‘Kum koni di aivi.’ Mu amowo den di aisiya. 9 Wanampa mut gaiyawa ge dividivi tobiyaigimpewa oya anoyawa, me den teraya. Dividivi mame pawatanit di, go oieba den uwape, me matai.”
10 Meve me mu gumbo wane, “Iyayapan mu iyayapan dawa gaibu matai yoig mut watpe, sira at kokawa me at kokawa dawa gaibu matai yoig mut watpe. 11 Me apa matai pinunu kokavit ipunapun ape, nakwai gambenwa iyagon uwape, yuwat kukaeba at ubeube danave kep tepe, uyaeba ape, sira irakoniwa kokavit kwimin apa pawape.
12 Megara dividivi undag mame ivi pawape. Namu mu nanuwo ye guniyap aorepe ye diruig edawai yempe. Sira mu ye au yen sinagogu ge nog eme yempe. Sira ye tamiyem kin ge amareme igiyawanamuwo ye yoiya. Dividivi undag mame ne ivunwa oya ye guniyap pawape. 13 Me ye natawa yeuma mu gumbo taibe ape. 14 ✡Ruk 12:11-12Megara aninin yembovit gae gumbe ayun wariyawa, namuiren kwiyewa imug den anoya. 15 ✡Apa 6:10Kuiyawa ne matai ye gae ge ano oraiwa yentna. Meoya anavi yeuma undag matai oma den ane gae gumbe ayun go topayape. 16 ✡Mat 10:21-22Ye matai inemamewa, tatewaiwa, iyai desiroma sira yairewaiwa ye omin yeuma tepe. Sira matai mu ape ye upeba boriruwaya. 17 Iyayapan undag ye matai topai yempe kuiyawa ne ivunwa oya. 18 Megara kwiye gumawa desirom da den pukwag aikpe. 19 Yaiyai yokeigimiya gumbe ye matai inaiinai auya.
20 Megara mut igiyawa Jerusarem yurempe yauyawa, ye me yaug anoya kukaig wakukamtan kumiwa me koni aivi. 21 Meve iyayapan at Judia apa wakeyawa dirumiya tui gumbe a ampe, at kokawa apa wakeyawa dirumiya dauwag ampe, sira at piyu gambenwa apa wakeyawa dirumiya at kokawa danave den unikpe. 22 ✡Jer 5:29; 46:10; Ose 9:7Kuiyawa mame me garawa atanwa kumiwa, sira wait undag tenewa me taibe ape. 23 Me kumiwa apa vesin bug ayawa ge inanaiwa ud am munemewa mu matai danadawai koka aupe. Me apa matai piyu gerave danadawai koka uwape sira iyayapan mame gumbo God danapiriwape. 24 ✡Sam 79:1; Rev 11:2Mu matai benesi gumbe gutpe aikpe, sira matai ankwatave nau eme igiyawa ape, at da apa undag tepe wakepe, matai Ju onan igiyawa Jerusarem gerave em wakukam aigimpe meve Ju onan igiyawa kum muma onanape.
25 ✡Ais 13:10; Ejk 32:7; Joe 2:31; Rev 6:12-13Sira me apa matai kum gumbe, dud ge marantun gumbo irakoniwa pawape, sira piyu gerave poeman noiwa uyaeba ape sira tui kokavit dog aoregimpe, meoya iyayapan uiwa a ape. 26 Iyayapan matai piyu undag gerave dividivi uwapewa anog a gumbe bototo ape. Kwimin yusiwa ipunapun ape. 27 ✡Dan 7:13; Mat 26:64; Rev 1:7Me kumive matai Apan Usiwa irikup danave wakeg yusiwa ge eyawa koka gaibu uwape mu yaupe. 28 Dividivi mame amatog aigimpewa, wan yoiya sira kuiewa enagasiya. Kuiyawa ye sira gwiruwaremtan kumiwa koni aivi.”
29 Sira me maibe mame dirum wane; “Yoma inaru ge yoma undag yawamiya. 30 Mu kwayawa duwaigimpewa, me ye yaug anoya bodu kumiwa koni aivi. 31 Ebu me desiroma, ye me dividivi mame undag yauyawa, Apan Usiwa me ankwin noive koni aivi yaug anoya.
32 Ne natawa diruitna. Namu dividivi undag mame veniyape, ivi matai kum garewa uwag aipe. 33 Kwimin ge piyu mame matai onanape, megara ne gae neumawa den onanape.
34 Vesin ge apan inaiiani kukaeba oya, yoinanan oya, inaiinai anogugut gumbe oya ye nonemagewa emiyempewa, me kumiwa uwayempe, ye matai nama mina emiyempe. Meoya yembovit yaukape. 35 Kuiyawa me kumiwa iyayapan undag piyu gerave wakeyawa gumbo uwape. 36 Megara ye kum evedni amat ag nun waigimiya. Me gumbe dividivi undag mame pawapewa, ye oma ape ayun wariya, sira me gumbe ye oma ape Apan Usiwa namive yoiya.”
37 Kum desirom desirom Iesu temporu arawa danave toyau toyau aivi, sira aram desirom desirom me dauwag aig tui Orivu apa vinivi. 38 Sira iyayapan undag mumbevit gae wape anotan oya temporu arawa danave onamiya.

- Ruk
- <
- 21
- >

*21:2: 128 reputa me 1 denari. Apan da kum desirom nau apewa 1 denari aupe.

✡21:3: 2Ko 8:12

✡21:6: Ruk 19:44

✡21:14: Ruk 12:11-12

✡21:15: Apa 6:10

✡21:16: Mat 10:21-22

✡21:22: Jer 5:29; 46:10; Ose 9:7

✡21:24: Sam 79:1; Rev 11:2

✡21:25: Ais 13:10; Ejk 32:7; Joe 2:31; Rev 6:12-13

✡21:27: Dan 7:13; Mat 26:64; Rev 1:7

© 2011 Wycliffe Bible Translators, Inc.